Deurbraak ná Orkney-moord, oorsaak van dood bekendBeamptes by die verdagte wat in hegtenis geneem is. Foto: Verskaf ŉ Taakspan van die polisie wat saamgestel is om die wrede moord op Anne Mary Erasmus (76), ŉ geliefde inwoner van Orkney in Noordwes, te ondersoek, het ŉ deurbraak gemaak. Ao. Elize Kruger, woordvoerder van die Orkney-polisie, het Sondag aan Maroela Media gesê ŉ 31-jarige verdagte wat glo verbind kan word met verskeie inbrake, is Sondag omstreeks 05:00 in verband met Erasmus se moord in hegtenis geneem. “Ons taakspan van ses lede, onder leiding van kapt. Montshiwa, het sedert die moord onverpoosd gewerk om die verdagte op te spoor en te verseker ons bewyse is op die hoë standaard wat van ons howe verwag word,” het Kruger gesê. Kruger het gesê die verdagte is by sy huis in die Kanana-nedersetting in hegtenis geneem. “Sy huis is deursoek en die polisie het op twee televisiestelle, ŉ tas, ou muntstukke, afstandbeheerders en twee selfone beslag gelê.” ŉ Selfoon, twee klein televisiestelle en ŉ onbekende bedrag geld is tydens Erasmus se moord gesteel. Volgens Kruger het die verdagte glo op 14 Maart ŉ selfoon van ŉ bejaarde gesteel wat in die dieselfde straat as Erasmus woon. Dié selfoon is moontlik die ander selfoon wat in sy besit gevind is. Anne Mary Erasmus. Foto: Verskaf Maroela Media het Dinsdag berig Erasmus is verlede Saterdag omstreeks 09:00 die laaste keer lewend deur vriende en familie by ŉ kettingwinkel gesien. “Sy moes Sondagoggend die kerk gaan oopsluit, maar het nooit opgedaag nie. Die kerkgangers en haar bure het maar aangeneem dat sy siek gevoel het en Sondag tuis gebly het,” het Kruger gesê. Kruger het gesê die vrou se kinders en kleinkinders, wat verspreid oor die land woon, het Maandag begin bekommerd raak toe hulle haar nie in die hande kon kry nie. “Hulle kon haar nie per selfoon in die hande kry nie en sy het nie oproepe oor haar huisfoon beantwoord nie. Die kinders en kleinkinders het die vrou se bure gebel en gevra om te gaan ondersoek instel.” Volgens Kruger is die bure na haar huis en het hulle gesien die staalhek en voordeur staan oop. “Hulle het verder gaan ondersoek instel en gesien die huis is deurmekaar. Hulle het op haar liggaam in die stort by haar slaapkamer afgekom.” Die bure het die polisie Maandag omstreeks 13:00 ontbied. Die vrou se hande was met skoenveters vasgebind. Daar is aanvanklik vermoed dat sy verwurg is. ŉ Nadoodse ondersoek is intussen uitgevoer en daar is vasgestel dat Erasmus ook verskeie kere met ŉ mes gesteek is, wat tot haar dood gelei het. “Die polisie het intussen ook vasgestel dat die moord verlede Saterdag plaasgevind het. Die verdagte het die Vrydagaand in haar tuin geslaap en haar bewegings dopgehou. Voor dit het hy in die straat rondgeloop en stukwerk gesoek. Hy het nie die slagoffer geken nie. Hy het Saterdag toegang tot Erasmus se huis verkry deur die agterdeur terwyl sy in haar tuin gewerk het,” het Kruger bygevoeg. Die verdagte sal na verwagting Maandag in die Orkney-landdroshof verskyn. Erasmus word oorleef deur haar dogters, Linda Sanders en Rika Odendaal, agt kleinkinders en ses agterkleinkinders. Volgens Sanders het haar ma maar eers die afgelope ses maande alleen gebly. “My pa is byna twee jaar gelede oorlede, maar my dogter, Cheriese, het nog heeltyd by haar ouma gebly. Sy het eers so ses maande terug in haar eie plekkie ingetrek,” het Sanders aan Maroela Media gesê. Sy sê die familie was egter nooit bekommerd oor Erasmus wat alleen gewoon het nie. “Sy was vreeslik veiligheidsbewus. Oral in haar huisie is daar net veiligheidshekke en slotte. Sy was ook so op en wakker en aan die gang, en ten nouste betrokke by die Metodistekerk. Almal in die omgewing het al die tannie met die 40 jaar oue blou Datsun-karretjie geken,” vertel sy. Volgens Sanders het haar ma baie na aan die Here geleef en was haar kleinkinders en agterkleinkinders haar trots. “Ek sê altyd my kinders is ouma-kinders, want hulle was so erg oor hul ouma en sy oor hulle. Sy was my heldin, my idol. Die ruggie was maar skeef van die artritis en sy het al twee heupvervangings gehad, maar daar was nog so baie lewe in daardie lyfie. Sy was nie reg om te gaan nie.” Erasmus se familie sal haar altyd onthou as ŉ kind van die Here wat altyd gereed gestaan het om ander te help. “Haar hart was van goud.”